Foto: FAH



STRANKA Drage Prgometa HRID danas je započela izvanrednu skupštinu na kojoj će biti donesena odluka o tome kojoj će se strani prikloniti u daljnjim pregovorima o formiranju nove Vlade.



Uoči sjednice Drago Prgomet dao je kratku izjavu novinarima. Pozvao je Petrova da kaže istinu kako je potpis kod bilježnika njegova samostalna odluka koja obvezuje samo njega.



"Pozivam Petrova da kaže istinu, da potpis kod javnog bilježnika povlači i njegovu ostavku i vraćanje mandata", kazao je Prgomet te dodao da više ne zna što je to MOST.

"Danas ćemo u jednoj demokratskoj atmosferi razgovarati o tome što će HRID učiniti sljedećih dana. Od odgovornosti ne bježimo", kazao je Prgomet.

Podsjetimo, Božo Petrov je ovjerio kod javnog bilježnika izjavu kojom jamči da će podnijeti ostavku na mjesto predsjednika, ako se Most jednostrano pridruži nekoj koaliciji ili koalira s nekom strankom koja je upravljala Hrvatskom u proteklih desetak godina i time joj omogući većinu u Saboru.

"Razlog zašto se traži izlaz iz ove pat pozicije je samostalna odluka Bože Petrova da kod javnog bilježnika ovjeri izjavu po kojoj neće koalirati niti sa SDP- om niti sa HDZ- om. Bitno je naglasiti da je on tu izjavu potpisao u svoje ime, a sada je njegova odluka postala uteg oko vrata cijelog MOST-a", kazao je Prgomet nakon izvanrednog sabora HRID-a.



"Mi, članovi Hridi zagovarali smo realan pristup u politici, preuzimanje odgovornosti i demokratske promjene unutar platforme Most. Očigledno se tu nismo razumijeli. Danas je svima jadno da velika koalicija HDZ-SDP-Most nije moguća", kazao je Prgomet.



"Nažalost, suradnja pojedinih ljudi iz Mosta i članova naše udruge, nakon izbora postala je sve teže ostvarljiva, naši stavovi su se bitno razlikovali, izostalo je ono na čemu mi u našoj stranci inzistiramo, a to je dijalog", kazao je Prgomet.



"Samo bi HRID i Živi zid ostali u oporbi"



Članovi HRID-a zagovarali su, kaže, realan pristup u politici.



"Po meni, postizborno samo je mogao biti jedan logičan slijed – odabiranje jednog strateškog političkog partnera i pregovaranje s njim dok se ne dođe do toga da se te promjene usuglase i da se mogu realizirati kroz sudjelovanje u vlasti, a ako se ne uspije dogovriti s jednima, prekinuti te razgovore i početi pregovore s drugima", objasnio je Prgomet.



Kolege u Mostu, ustvrdio je, imali su drugačiji pristup, a bit je bila da ne mogu "samostalno preuzeti odgovornost".



Tražilo se, kako je istaknuo, nemoguće i nerealno, a to je velika koalicija HDZ-a, SDP-a i Mosta tako da bi na kraju samo HRID i Živi zid bili oporba.



HRID će, poručio je, biti nositelj liberalnog svjetonazora i građanske politike.



"Mi politiku vidimo kao dijalog i nećemo razgovarati s onima koji danas potiču ideološke sukobe jer to potiču samo oni koji su nekompetentni, a poticanje takvih sukoba ostavlja njih na pozicijama moći, a građane na marginama", rekao je Prgomet.



Govoreći o programskim odrednicama, među ostalim je istaknuo da će inzistirati na donošenju novog zakona o političkim strankama radi demokratizacije stranaka i transparentnijeg financiranja, depolitizaciji i profesionalizaciji javne uprave, javnih poduzeća i jačanju fiskalne decentralizacije, smanjenju broja županija i općina koje su, kako je rekao, neučinkovite i skupe i potpomažu koruptivni sustav.

Tekst se nastavlja ispod oglasa

"Na skupštini je dogovoreno da ćemo idući tjedan razgovarati i s lijevom i desnom opcijom te nakon toga donijeti odluku s kim ćemo potpisati dogovor o koaliciji", rekao je Prgomet.

Razgovarat ćemo i s HDZ-om i sa SDP-om pa odlučiti



Nakon izvanrednog sabora HRID-a, čelnik te političke stranke Drago Prgomet rekao je u srijedu novinarima da će predstavnici njegove stranke sljedećih tjedan dana voditi političke razgovore i s koalicijom HDZ-a i s koalicijom SDP-a i postaviti im svoje reformske uvjete, a zatim će HRID donijeti konačnu odluku o tome koga će poduprijeti.



"Mi ne zastupamo ideju velike koalicije. Spremni smo razgovarati i s lijevom i s desnom političkom opcijom, postaviti uvjete pod kojima smo ih spremni poduprijeti, postaviti rokove u kojima želimo da se ti naši uvjeti provedu i vrlo brzo donijeti konačnu odluku s obzirom na to da će Predsjedništvo biti točno za tjedan dana", rekao je Prgomet.



Svoje će uvjete, istaknuo je, javno objaviti te "ništa neće biti netransparentno i skrovito", a odluke "neće donijeti nekakva nestatutarna tijela".

Razgovarat će i o sudjelovanju HRID-a u izvršnoj i zakonodavnoj vlasti.



Na pitanje jesu li mu prihvatljivi Tomislav Karamarko ili Zoran Milanović kao premijeri, Prgomet je odgovorio kako HRID ne može birati koga će velike stranke predlagati za svoje kandidate.

Istaknuo je kako ga novih izbora nije strah, ali politička odgovornost nalaže da se sve učini kako bi se oni izbjegli.



Na pitanje postoji li neslaganje unutar stranke s obzirom na to da se očekivalo kako će se HRID danas opredijeliti za potporu jednoj od koalicija, Prgomet je odgovorio kako ne postoji neslaganje te da dosad nisu imali nijedan politički razgovor ni s HDZ-om ni sa SDP-om.



Na pitanje o tajnim pregovorima s premijerom Zoranom Milanovićem u stanu ministra obrane Ante Kotromanovića, Prgomet je odgovorio kako to nisu bili nikakvi pregovori. "To nisu bili nikakvi pregovori, pogotovo jer nisam pregovarao niti u ime Mosta niti u ime političke stranke HRID-a. Razgovarao sam ne samo s Milanovićem, nego i s ljudima iz HDZ-a", rekao je Prgomet, dodajući kako s predsjednikom HDZ-a Tomislavom Karamarkom ipak nije razgovarao.



Na skupštini su izabrane i dopredsjednice stranke HRID-a, saborske zastupnice Irena Petrijevčanin-Vuksanović i Gordana Rusak.

